มันนี่ทูเดย์
ธอส.ปล่อยกู้คนรายได้น้อยทะลุหมื่นล้าน
5 พ.ค. 2558

ธอส.ปล่อยกู้คนรายได้น้อยทะลุหมื่นล้าน
แหล่งข่าวจากกระทรวงการคลัง เปิดเผยว่า ธนาคารอาคารสงเคราะห์ (ธอส.) ได้รายงานการให้สินเชื่อสําหรับผู้มีรายได้น้อยตามนโยบายของคณะรักษาความสงบแห่งชาติ (คสช.) และรัฐบาล ว่า สิ้นเดือน มี.ค. 2558 สามารถปล่อยสินเชื่อบ้านเพื่อช่วยผู้มีรายได้น้อยและปานกลางไปแล้วถึง 3 หมื่นราย เป็นวงเงินสินเชื่อ 1.32 หมื่นล้านบาท ประกอบด้วย โครงการสินเชื่อเนื่องในโอกาสครบรอบ 61 ปี ธอส. ในช่วงวันที่ 24 ก.ย. 2557- 28 ก.พ. 2558 มีการอนุมัติสินเชื่อ 2,210 ราย วงเงินสินเชื่อรวม 1,773 ล้านบาท
สำหรับโครงการสินเชื่อบ้าน ธอส.เพิ่มสุข ในช่วงวันที่ 2 มิ.ย. 2557-31 มี.ค. 2558 อนุมัติ 11,931 ราย วงเงินสินเชื่อ 2,721 ล้านบาท โครงการสินเชื่อร่วมกับการเคหะแห่งชาติ ในช่วงวันที่ 1 ม.ค. 2557-28 ก.พ. 2558 อนมัติ 9,435 ราย วงเงินสินเชื่อ 4,307 ล้านบาท โครงการบ้าน ธอส. เพื่อสานรัก การอนุมัติสินเชื่อในช่วงวันที่ 1 ม.ค. 2557-31 ม.ค. 2558 ซึ่งเป็นวันสิ้นสุดโครงการอนุมัติ 6,168 ราย วงเงินสินเชื่อ 4,486 ล้านบาท
แหล่งข่าวเปิดเผยว่า นายสมหมาย ภาษี รมว.คลัง ได้เรียกประชุมธนาคารรัฐให้เร่งปล่อยสินเชื่อกระตุ้นเศรษฐกิจ โดยในส่วนของ ธอส.ได้ให้เร่งปล่อยสินเชื่อใหม่ผู้มีรายได้น้อยต่อเนื่อง เพื่อให้คนมีรายได้น้อยมีที่อยู่อาศัยเป็นของตัวเองมากขึ้น เพราะที่ผ่านมามีปัญหาขอสินเชื่อบ้านจากธนาคารพาณิชย์ไม่ได้ เนื่องจากธนาคารพาณิชย์จะปล่อยให้กับผู้ที่มีรายได้ปานกลางและสูงเท่านั้น